બીજો વાંધો એ છે કે આવી કોઈ આચારસંહિતાની કશી જરૂર નથી. સભાગૃહોમાં કામકાજના જે નિયમો ઘડાયા છે તેમાં આવી બધી આચારસંહિતાઓ સમાઈ જાય છે. સભાપતિના નાના-મોટા દરેક આદેશનું પાલન કરવું, પોતાનો વારો આવે ત્યારે અને મળી હોય તેટલી મિનિટ જ બોલવું, બૂમબરાડા કરવા નહીં, પોતાની બેઠક છોડીને અધ્યક્ષની ખુરશી પાસે જવું નહીં, કાગળો કે ચીજવસ્તુઓની ફેંકાફેંકી કરવી નહીં. આ આને આવા પ્રકારના વિગતવાર નિયમો ઘડાયા છે. એલફેલ બોલી શકાય નહીં. અયોગ્ય શબ્દ બોલાઈ જાય તો તેને સભાની નોંધમાંથી કાઢી નાખવામાં આવે. આ બધા નિયમોનું પાલન કરવાની અને કરાવવાની સત્તા અને જવાબદારી સભાપતિઓની છે અને ગેરવર્તન કરનાર સભાસદને ઠપકો આપવાની, તેને સભાગૃહમાંથી કાઢી મૂકવાની સત્તા પણ છે. સભાસદ બહાર ન જાય તો તેને ઊંચકીને અથવા ટીંગાટોળી કરીને બહાર લઈ જવા માટેના ખાસ અધિકારીઓ, માર્શલ હોય છે. વધારે ધાંધલખોરને થોડા દિવસ સભાબંધી કરી શકાય છે.